*Kiss Ottó*

**Apa vonaton utazik**

Apa vonaton utazik,  
messziről jön hozzánk haza,  
olyan országból,   
ahol nagyon hideg van, és minden fehér.

Apa vonaton utazik,  
csak téli tájakat lát az ablakból,  
és ha kihajol rajta,  
amit egyébként nem szabad,   
az arcába fújja a szél a havat.

Apa vonaton utazik, és mire hazaér,   
mindene megtelik a téli tájjal,  
de amikor leszáll az állomáson,   
és végre átölel minket,   
a szeméből azonnal kiolvad az a sok hó.